Hacket Tesla sætter hastighedsrekord

Tesla Model S Paid er et monster. Den har en officiel tophastighed på 322 kilometer i timen, men den har potentiale til endnu mere. En canadisk mand har fået bilen op på svimlende 347 kilometer i timen – og han har filmet sin hastighedsrekord.

Det er canadiske Guillaume André, der satte livet på spil, på Trois-Rivières lufthavnen i Québec, Canada. Han er medejer af firmaet Ingenext, der lever af at sælge blandt andet bildele og moduler, der hjælper med at låse softwarelåste funktioner op i Tesla-køretøjer. En af disse begrænsninger er tophastigheden, og når den er væk, kan Tesla Model S Plaid åbenbart virkelig flyve.

Ud over at hacke bilens software, måtte han også give bilen bedre bremser og bedre dæk. Men derudover er det angiveligt en helt normal Model S Plaid. Sådan en, man kan køre på ferie i.

Med til historien hører, at Tesla faktisk har begrænset bilen ned under de officielle 322 km/t. Ifølge Electrek har farten på modellen aldrig været over 282 km/t ude i den virkelige verden. Det gør bare Andrés hastighedsrekord endnu mere imponerende. Men det viser også det potentiale, der ligger og hygger sig “under køleren”.

Se hastighedsrekorden i videoen her.

Skulle du få lyst til selv at forsøge at sætte hastighedsrekord, kan bilen snart bestilles på Teslas hjemmeside. Altså den ikke-hackede udgave, forstås! Den er nu heller ikke blodfattig; bilen kan accelerere fra 0-100 km/t på bare 2,1 sekunder, hvilket gør den til den hurtigst accelererende bil i produktion i dag.

Den danske pris? Den vil ikke engang Tesla fortælle endnu, da den ikke kan købes i Europa, men i USA står den knapt 127.00 dollars – 895.000 kroner. Til sammenligning kan Model 3 købes for 40.000 dollars. Den koster 400.000 kroner herhjemme.

Hacket Tesla sætter hastighedsrekord